Sanngirnisbætur vegna vistunar fatlaðra barna Landssamtökin Þroskahjálp hafa síðastliðin 12 ár barist fyrir því að aðstæður fatlaðra barna sem vistuð voru á stofnunum verði rannsakaðar og þeim greiddar sanngirnisbætur til jafns við aðra sem fengið hafa bætur af því tagi . Samtökin hafa margítrekað þær sanngirniskröfur og of lengi og of oft talað fyrir daufum eyrum . Barátta samtakanna í gegnum árin hefur þó smám saman orðið til þess að hreyfing hefur komst á þessi miklu réttlætismál . Árið 2008 óskuðu Landssamtökin Þroskahjálp eftir því að opinber rannsókn yrði gerð á aðbúnaði fatlaðra barna sem vistuð voru á stofnunum og var beiðnin ítrekuð margoft . Árið 2012 brást forsætisráðherra loks við erindinu og endurskipaði þá vistheimilanefnd til þess að taka til sérstakrar rannsóknar vistun og aðbúnað barna með fötlun á opinberum stofnunum . Fékk nefndin það hlutverk að kanna fyrst aðbúnað barna sem vistuð voru á Kópavogshæli . Í skýrslunni um Kópavogshæli kom fram að ekki sé ástæða til að ætla annað en að fötluð börn sem vistuð voru á öðrum stofnunum hafi líka búið við óásættanlegar aðstæður . Lagði nefndin til að einstaklingar sem vistaðir voru á sambærilegum stofnunum og Kópavogshæli væri gefinn kostur á að sækja bætur án þess að jafn ítarleg rannsókn færi fram . Í skýrslunni kom fram mikilvægi þess að veita fötluðu fólki viðeigandi stuðning til þess að sækja rétt sinn . Samtökin fagna því að nú stendur til að fara að tillögum nefndarinnar hvað varðar fatlað fólk sem vistað var á stofnunum sem börn . Katrín Jakobsdóttir , forsætisráðherra , hefur haft frumkvæði að því og vilja Landssamtökin Þroskahjálp hrósa henni fyrir það framtak . Bent skal á að í lögum er gert ráð fyrir því að einungis séu stofnanir sem ekki starfa lengur skoðaðar en Þroskahjálp leggur mikla áherslu á að því verði breytt enda eru nokkrar þeirra stofnana sem nefndar eru í skýrslunni enn starfandi . Augljóst er að það er ekki einungis mjög óréttlátt gagnvart hlutaðeigandi einstaklingum að gera greinarmun að þessu leyti á stofnunum sem ekki starfa lengur og þeim sem það gera , heldur fullkomlega ómálefnalegt og fer í bága við jafnræðisreglur laga . Rétta verður hlut fatlaðs fólks sem þola hefur mátt óásættanlega meðferð og / eða búið við ófullnægjandi aðstæður þar sem það hefur verið vistað sem börn .